
JOSS WOOD

Dagens blomst

Oversatt av Siv Rekve

MINISERIE: SØR-AFRIKAS SKANDALØSE MILLIARDÆRER


De er rike og de er vakre. De er helt enkelt uimotståelige! Dette er første del i miniserien Sør-Afrikas skandaløse milliardærer.

Joss Wood elsker bøker og reising – spesielt til de ville stedene i Sør-Afrika – og, vel … Over alt! Hun er gift, mor til to tenåringer og tjener for to katter. Etter en karriere innen lokal økonomisk vekst skriver hun nå på fulltid. Joss er medlem av Romance Writers of America og Romance Writers of South Africa.


1

«Telefonen din ringer.»

Radd Tempest-Vane tok blikket fra rapporten, og øynene gled fra brorens ansikt til mobiltelefonen som lå under en bunke papirer. Han trakk den fram og bannet før han viste Digby skjermen.

«Naledi Radebe.» Digbys blå øyne, så like Radds egne, avslørte frustrasjonen. Det var bare elleve måneder mellom dem, og de ble noen ganger tatt for å være tvillinger. Alle de tre Tempest-Vane-brødrene hadde det samme mørkebrune håret, dypblå øyne og en høyde på godt over 1,80. Radd overså stikket i hjertet. Det hadde gått lang tid, men noen ganger tenkte han fremdeles på Jack i nåtid.

Det ville han antakelig alltid gjøre.

«Skal du svare?» spurte Digby. Blikket hans var allerede på skjermen på laptopen på fanget hans. Avhengig av timeplanene deres møttes han og Digby jevnlig – enten her eller i Digbys like luksuriøse kontor på The Vane – for å legge planer og diskutere konfidensiell informasjon.

«Nei, jeg er opptatt. Alle forberedelsene til bryllupet hennes med Johnathan Wolfe er klare, og han er fornøyd.»

Radd vendte oppmerksomheten mot laptopen sin. Han hadde ikke tid til å håndtere den oppmerksomhetssyke sosietetskvinnen i dag. Sist han sjekket hadde han og broren et enormt internasjonalt imperium å drive, avtaler å inngå og nye markeder å erobre.

Et imperium som skulle gjenreises til sin fordums prakt, et familienavn å rehabilitere, og en milliardavtale å beskytte.

Blikket hans gled til den enorme skjermen på veggen. Der kunne han se på endringen han hadde lagt inn i det kompliserte regnearket de brukte. Det var noe galt med tallene, et eller annet sted hadde han gjort en feil. Radd strøk seg frustrert over ansiktet. Han pleide ikke å gjøre feil, og å kaste bort tid på dette gjorde ham bare mer irritert.

Telefonen ringte igjen, og han lot den enda en gang gå til svareren.

«Det er din skyld som gikk med på å leke bryllupsplanlegger», sa Digby.

«Naledi tror at hun kan sjefe med meg fordi faren hennes knyttet kjøpet av gruven til bryllupet hennes. Jeg er for opptatt», knurret Radd.

«Og er for rik og for viktig …» ertet Digby ham.

Dig var den eneste som fikk lov til å erte ham, og ingen kunne få ham ned på jorden raskere enn den veltalende broren.

Radd var mer syrlig, utålmodig og brå enn broren. En tidligere elskerinne hadde en gang kalt ham robotaktig, og hvis han hadde brydd seg nok til å svare, ville han kanskje ha sagt seg enig. Følelser var rotete og ukomfortable, og takket være de narsissistiske foreldrene og broren Jacks bortgang, hadde han lært seg selv til ikke å reagere, bli berørt eller opprørt.

Men vissheten om at han var én uke unna å kjøpe gruven fristet nesten det ufølsomme hjertet hans til å hamre litt.

I utgangspunktet hadde det vært Jacks brennende ambisjon å bygge opp igjen Tempest-Vane-gruppen; han hadde nesten vært evangelisk i sin streben etter å gjenvinne respekten for familienavnet. I generasjoner hadde forfedrene deres vært på rett side av historien, og alle hadde visst at til tross for sin store velstand sto Tempest-Vane-familien for likhet, frihet og toleranse.

Så hadde selskapet og aktivaene falt i hendene på faren deres, og Tempest-Vane-navnet ble synonymt med overflod, splittelse, latskap og en følelse av berettigelse. Og alt hadde blitt spredt på forsiden av tabloidene, lokalt og internasjonalt.

Det var vanskelig nok å være barna til kjendisforeldre, men det hadde vært et helvete å være sønnene til Gil og Zia Tempest-Vane.

Radd lente seg bakover i stolen og lukket øynene, husket ydmykelsen hver gang en ny skandale havnet i avisene. Jack, som var den eldste, hadde ofte tatt dem i skole, men Gil og Zia overhørte bønnene om å roe seg ned og holde seg ute av tabloidene. Og så hadde de sluttet å svare på telefonene og e-postene hans.

Ingen av brødrene var overrasket da foreldrenes likegyldige innsats for å holde kontakten ble redusert til noen sjeldne tekstmeldinger og et besøk i året, hvis de var heldige.

Så døde Jack, og foreldrenes oppførsel – før, under og etter begravelsen – var siste strå.

Selv om eskapadene deres fremdeles havnet i sladrespaltene irriterende ofte, gikk årene uten noen kontakt med dem. Så, for et år og noen måneder siden, hadde Radd fått en e-post fra faren der han krevde å møte sønnene. De skulle komme hjem, og det var noen de ville at sønnene skulle møte …

Det neste de hadde hørt, var at foreldrene var døde. Gil og Zias bil hadde kjørt av veien i Sør-California og landet i sjøen. Radd lurte fremdeles på hva som var så viktig for foreldrene at de var villige til å bryte den nesten tjue år lange tausheten.

Radd sukket og kikket på regnearket som minnet ham på hva de gjorde og hvorfor. Han hadde vært seksten da han innså at hele familieselskapet var forsvunnet, sammen med det meste av den en gang så imponerende Tempest-Vane-formuen. Foreldre hadde ikke bare klart å strippe selskapet for de mest verdifulle aktivaene, men de hadde også brukt opp en god del av pengene fra salget. Resten hadde de lagt inn i et fond som ikke kunne røres.

Og de hadde klart å gjøre det i smug. Den dag i dag hatet Radd hemmeligheter og overraskelser.

Og nå, takket være litt flaks og mye svette, var ranchen og The Vane, Cape Town-ikonet og hotellet Digby elsket, tilbake i deres eierskap.

Men den siste kontrakten var ikke signert, og Vincent Radebe, den nåværende eieren av diamantgruven de prøvde å kjøpe tilbake, og hans krevende datter, sto mellom dem og sluttmålet. Forretningsmannen fra Soweto hadde ikke vært redd for å slenge på noen krav som ikke var knyttet til forretningene. Hans yngste barn og eneste datter var forlovet, og han ville gi henne drømmebryllupet.

Vincent ønsket at mottakelsen skulle holdes på The Vane, det eksklusive hotellet som var kjent for de flotte bryllupene de holdt. Vincent forlangte også at Radd skulle innkvartere brudefølget på Kagiso Ranch, deres seks stjerners eksklusive viltreservat i uken før bryllupet. Til kostpris.

Frustrerende nok hadde Radd bare funnet ledig tid på begge steder samtidig åtte måneder etter hans og Vincents tidlige diskusjoner, noe som forsinket salget. De kunne ikke lansere en stor PR-kampanje og merkevarefornyelse av Tempest-Vane-gruppen før de eide gruven.

Radds tålmodighet hadde tatt slutt for sju og en halv måned siden.

Telefonen ringte igjen, og Radd grep den irritert. «Naledi, hva er problemet?»

«Radd, livet mitt er ødelagt!» jamret Naledi. Radd himlet med øynene og satte telefonen på høyttaler. «Alt er lagt i grus!»

«Selvfølgelig er livet hennes hardt, hun fikk bare tjueen millioner på tjueenårsdagen sin», mumlet Digby, høyt nok til at Radd hørte det, men ikke Naledi.

Radd visste hva Digby tenkte: Da de var tjueen og tjueto, hadde de kuttet all kontakt med foreldrene, og de eneste pengene de hadde hatt tilgang til, var i et fond satt opp av bestefaren for å betale for utdanningen deres. Heldigvis hadde Gray Tempest-Vane kraftig overvurdert beløpet de ville trenge, og de hadde brukt hver ekstra cent til å investere i et teknologiselskap som utviklet et nytt betalingssystem for internettoverføringer.

En liten nettdetaljist hadde brukt systemet deres, og så enda en, og så hadde de fått en avtale med Yours!, en av de tre største nettdetaljistene i verden. Tilbudene om å kjøpe dem ut hadde begynt å komme, og for fem år siden hadde de solgt selskapet til en teknogigant, og Radd og Digby hadde blitt to av verdens yngste milliardærer. Men visse dører var fremdeles lukket, takket være at faren hadde svertet navnet deres ved ikke å betale ned lånene sine. Vincent Radebe var et eksempel, men de hadde ikke gitt seg.

«Hva er problemet, Naledi?» spurte han.

«Blomstene har kommet til Kagiso Lodge …»

«Og?» spurte Radd og så på fjellet av arbeid han måtte pløye gjennom før slutten av helgen. Vincent ville at han skulle være vertskap for festen før bryllupet, så på mandag morgen skulle han fly til Kagiso Lodge.

«Blomstene er her, men ikke blomsterdekoratøren! Hun var frekk nok til å planlegge en blindtarmsoperasjon.»

«Hva vil du at jeg skal gjøre med det, Naledi?»

«Finn en annen blomsterbinder til meg, Radd», forlangte Naledi med den åndeløse dukkestemmen. Radd lot seg ikke lure: Naledi var sin fars datter, og under den vakre overflaten var det en kjerne av stål.

Herregud. Radd var verdt millioner av dollar, og nå måtte han spørre «Hvor høyt?» når noen i Radebe-familien sa «Hopp».

«Personalet på Kagiso Lodge har alle tatt blomsterbindingskurs, Naledi», innskjøt Digby med en fornuftig tone. Han mimet at han satte en pistol mot hodet og trakk av.

«Jeg tar ikke til takke med noe mindre enn den beste!»

«Da må vi definitivt finne en blomsterdekoratør og sørge for at hun er på ranchen i kveld», sa Digby og hørtes latterlig fornuftig ut. Radd sendte ham et irritert blikk, og Digby mimet ordet gruven.

Etter å ha avtalt å finne en blomsterdekoratør brøt Radd samtalen, ringte et nummer og ventet utålmodig på at sekretæren hans skulle svare.

Så kortfattet som mulig fortalte han Andrew hva han ønsket. «Finn en blomsterdekoratør som kan møte meg på kontoret halv tre. Jeg flyr dem til Kagiso i kveld, og tilbake til Cape Town når de er ferdige. Det bør ikke ta mer enn én dag.»

«Pris?»

«Jeg gir blaffen, bare skaff en som er dyktig.»

Radd brøt samtalen og prøvde å overse hodepinen som bygde seg opp bak øynene. «Andrew jobber med blomsterdekoratørproblemet.»

«Jeg tviler på om han finner en kjendis som dropper alt for å fly til Kagiso på så kort varsel.»

Radd var ikke så sikker. Til tross for at de var en plage, var Radebe-familien en viktig familie, og å jobbe for dem ville være et pluss på enhver CV. Kagiso Ranch var også et av de mest eksklusive safaristedene i verden, og selv om de prøvde å fly under radaren, var han og Digby to av landets rikeste, og derfor mest ettertraktede, ungkarer.

Digby nikket og trakk laptopen mot seg. «Vel, det er ingenting vi kan gjøre før han finner den personen.»

Radd kikket på klokken og satte en mental alarm. Tre timer måtte være mer enn nok tid for Andrew til å finne noen, for …

Hvor vanskelig kunne det være å sette noen blomster i en vase?

*

Brinley Riddell så en Porsche Cayenne rygge ut fra en parkeringsplass rett foran stien mot stranden og svingte Betsy, folkevognen fra sekstitallet inn mens hun overhørte den sinte tutingen fra sjåførene hun hadde sneket seg foran.

Idet hun stanset motoren, plinget det i mobiltelefonen. Hun så sin beste venninnes profilbilde på skjermen og sveipet skjermen for å lese meldingen.

Hva gjør du i kveld og i morgen?

Var det et lurespørsmål?

Jeg spiser middag med Bradley Cooper i kveld og møter Oprah til brunsj på The Vane klokken ni.

Brinley smilte av det nesevise svaret sitt. Hun og Abby, som hadde vært venner siden skoledagene, delte et lite hus i Bo Kaap, og Abby visste at å lese var Brins favorittmåte å tilbringe en lørdagskveld på.

Abby, dronningen av Cape Towns nattklubbliv, svarte med et par korte, kraftfulle setninger og et par emojier med himlende øyne.

Du må få deg et liv, Brin. Heldigvis er jeg her og får det til å skje.

Brin svarte ikke fordi a) hun ville komme seg til stranden, og b) de hadde hatt denne samtalen hundre ganger før. Brin var fornøyd med å tilbringe kvelden alene, mens Abby trengte mennesker og oppmerksomhet. På en måte var hun veldig lik Brins søster, influenser og selskapsløve Kerry, men heldigvis var hun det ikke på alle de viktige måtene.

Hun var ikke frekk eller slem eller selvopptatt og egoistisk. Abby likte menn, men i motsetning til Brins halvsøster, lekte hun ikke med dem.

Brin stakk hånden ut gjennom det åpne vinduet og åpnet døren fra utsiden. Ingen av dørene kunne låses, men som ved et under hadde ikke bilen blitt stjålet ennå. Kanskje det var på grunn av den skarpe rosafargen, eller rusten, eller kanskje biltyver hadde en viss standard.

Hun lukket døren og gikk ut på fortauet mens hun skjøv de myke krøllene bort fra ansiktet. Det var en av disse perfekte afrikanske dagene. Solen sto høyt på himmelen, men en myk vind hindret temperaturen i å bli uutholdelig. Hun stoppet på toppen av trappen ned til stranden og smilte over hvor vakker den hvite sanden og det turkise vannet var. Dette var en av favorittstrendene hennes, og etter at hun flyttet til Cape Town for seks måneder siden, hadde hun tilbrakt mange av fridagene sine her, svømt, lest og kikket på sexy surfere og volleyballspillere.

Det var alltid gøy å kikke, men Brin kjørte en streng linje: Se, men ikke røre. Da hun forlot Johannesburg, hadde hun lovet seg selv at hun ville bruke den tiden hun trengte på å finne seg selv, oppdage hvem hun var, og hva hun sto for …

Å date førte til komplikasjoner hun ikke trengte. Og hvis hun skulle være ærlig, var ikke menn i nærheten av så tilfredsstillende som kaffe, sjokolade eller bacon.

Brin trakk pusten og løftet ansiktet mot solen. Hun trakk pusten dypt noen ganger og fortalte seg selv at det ikke var noen hast, hun kunne stå i ro, trekke pusten og nyte øyeblikket.

Det var ingen e-poster å svare på, tekstmeldinger å lese, en krevende søster/sjef å løpe etter, mennesker å tilfredsstille. Det hadde krevd all styrke hun hadde og en god del mot å forlate den dominerende moren og søsteren, og hun måtte stadig minne seg selv på at hun ikke lenger var underlagt noen andre. Hun var fri … prøvde i hvert fall.

Herregud, å forlate dem var det eneste hun noensinne hadde gjort for seg selv, og av seg selv, og hvis hun ikke hadde gjort det, ville hun ha mistet seg selv helt. Det hadde vært så nære på …

Brin stirret utover havet og prøvde å huske en gang der Kerrys ønsker, behov og ambisjoner ikke var det viktigste. Familien kretset rundt halvsøsteren, og Brin kunne fremdeles ha vært i Johannesburg, jobbet som Kerrys veldig lite verdsatte sekretær, hvis hun ikke hadde sett at søsteren kysset hennes kjæreste.

Hun kom aldri til å glemme de glatte reaksjonene, helt uten anger.

«Hør, la oss være ærlige. Søsteren din er smartere, utrolig suksessrik, og så mye mer sexy enn deg. Hva skulle jeg si når hun foreslo at vi skulle være sammen … nei?»

Vel, ja, Malcolm.

Kerrys øyne hadde vært ondskapsfulle da hun vred om kniven. «Og synes du ikke at du satser for høyt med Malcolm?»

Merkelig nok hadde Kerrys svik og morens reaksjon på situasjonen gjort mye mer vondt enn å oppdage at Malcolm var en utro dust. Da moren hørte om krangelen, hadde hun umiddelbart avfeid Brins følelser og forsvart Kerry uten å nøle, minnet henne på at halvsøsteren var spesiell, at hun burde ha frikort fordi hun var vakker og berømt. Og hvem kunne egentlig klandre Malcolm for å velge Kerry framfor henne?

Alle gjorde det. Og ville alltid gjøre det.

Da hun sto der og følte morens ord som et slag, og ble fortalt at hun overreagerte, visste Brin at hun måtte dra, flykte, så raskt hun kunne.

Innen neste morgen var hun i Cape Town, og så langt hadde hun motstått alle bønner, krav og all manipulering for å få henne hjem, for innerst inne visste hun at hennes eneste rolle var å gjøre livet deres lettere.

Hun hadde byttet ut leiligheten med hage med et lite soverom i Abbys hus, bruken av Kerrys Benz med den gispende Betsy, og servitørjobben dekket knapt regningene hennes. Men hun slapp kritikk og å stå i søsterens veldig lange skygge. I Cape Town kunne hun puste.

Hun kunne være Brin.

Hvis hun kunne bli i Cape Town. Brin tenkte på den tomme bankkontoen og gned seg i nakken. Hun hadde fått et par blomsterdekorasjonsoppdrag for å spe på lønnen fra servitørjobben, men det var dyrt å leve i Cape Town, og utgiftene hennes var høyere enn inntekten. Sparepengene var brukt opp, og hvis noe ikke forandret seg snart, ville hun være i trøbbel.

Nok til at hun kanskje måtte dra hjem eller be familien om et lån.

Idet hun skulle gå ned trappen, hørte Brin den lave brummingen fra en motor og så en dyprød sportsbil svinge inn på parkeringsplassen. Dette var Clifton, et av de rikeste områdene i landet, så dyre biler var ikke uvanlig, men dette var en James Bond-bil: glamorøs, sterk og litt farlig.

Og sexy. Brin ble overrasket å se beistet gli inn på parkeringsplassen som nettopp hadde blitt ledig, rett ved siden av bilen hennes. Det var en vakker bil, men ikke hennes stil. Hun ville ha vært livredd for å kjøre den med tanke på at den minste skrape ville koste et par årslønner å reparere.

Betsy fikk henne dit hun skulle, om enn gispende.

«Brinley Riddell?»

Brinley snudde seg langsomt mot den dype, hese stemmen og så føreren av sportsbilen. Han var høy, bred og fantastisk kjekk. Brin sukket da han hvilte de kraftige armene på biltaket og skjorten strammet seg om de store bicepsene.

Sexy, sexy, sexy. Og … drep meg nå.

I motsetning til broren holdt Radd Tempest-Vane seg unna sladrespaltene, men Brin gjenkjente umiddelbart byens mest sexy og mest unnvikende ungkarsmilliardær. Om mulig var han faktisk kjekkere enn på bildene hun hadde sett av ham. Det bølgete håret hadde en dyp brunfarge, ansiktet var mer markert, og munnen strammere enn hun husket. Og de øynene, herregud, øynene hans …

Marineblå ville de fleste kalle dem. Men for Brinley var de samme farge som innsiden av en blå stemorsblomst eller en dypblå ridderspore. Det var øyne som rommet tusen hemmeligheter …

Med skjelvende knær lente Brin seg mot Betsy og lurte på hva Radd Tempest-Vane, sjefen til sjefen til bestevenninnen hennes, gjorde her klokken halv tre på ettermiddagen. Siden han hadde på seg kakibukse og en hvit skjorte med oppbrettede ermer, skulle han nok ikke på stranden.

Da blikkene deres møtes, eksploderte fyrverkeri på huden hennes, og noe dypt i henne pulserte.

«Du er Brinley Riddell?» spurte Radd og gikk rundt bilen.

Han var her fordi han så etter henne. Brin svelget. Hvorfor?

«Ja, jeg er Brin», sa Brin og så at han kopierte henne og lente seg mot bilen sin.

«Jeg er Radd Tempest-Vane.»

Begge visste at hun visste hvem han var, så Brin lurte på hvorfor han presenterte seg.

«Jeg vet det.» Brin nikket mot bilen hans. «Fin bil», sa hun for å bryte tausheten mellom dem. «Hva er det?»

«Aston Martin DBS Superleggera», svarte Radd kort uten å ta blikket fra henne.

Magen hennes gjorde salto, og munnen ble tørr. Hun lurte på om munnen hans ville mykne når han kysset henne, hvordan hendene hans ville føles på hennes nakne hud. Brinley bare visste at Radd var den typen mann som kunne gi henne alt hun trengte seksuelt, og en hel masse hun ikke visste at hun ønsket.

Så, det var slik seksuell kjemi føltes …

Hvis Malcolm var i en annen klasse enn deg, kjære søster, bor Radd Tempest-Vane i en galakse langt, langt borte. Han har datet A-kjendiser fra Hollywood, internasjonale supermodeller og en og annen prinsesse.

Brin likte ikke å høre Kerrys stemme i hodet, og hun bannet taust. Hun skulle ikke bygge ham opp til et slags mytisk vesen bare fordi han var superrik, berømt og sexy. Som søsteren var Radd garantert en spotlight som trakk energi fra alle rundt ham for å skinne.

Det er bare tiltrekning, minnet Brin seg selv på, en biologisk reaksjon.

Brin ga seg selv en mental ørefik og beordret kroppen til å sende blod tilbake til hodet slik at hun kunne tenke. Da hun følte at hun kunne sette sammen en fornuftig setning, skjøv hun solbrillene opp på hodet og løftet haken. «Du vet navnet mitt, og du er ikke kledd for en ettermiddag på stranden, så jeg antar at du er her for å treffe meg.»

«Det stemmer», nikket Radd uten å utbrodere det.

«Vil du fortelle meg hvorfor?»

For hun fattet virkelig ikke hva Afrikas mest sexy milliardær ønsket av henne. Hun vanket ikke i de samme kretser som ham, vel – hun vanket ikke noen steder. Hun var alt han ikke var: helt vanlig, jordnær og blakk.

Brin så noe glimte i øynene hans. Forvirring? Overraskelse? Hvis han ikke hadde vært Radd Tempest-Vane, med rykte på seg for å være ubarmhjertig, kald og hard som stål, ville hun kanskje ha trodd at han følte seg litt usikker.

Nei, hun projiserte bare sine egne følelser på ham. Å bli sporet opp på stranden av en milliardær var noe som skjedde i romantiske bøker, ikke med vanlige jenter som levde vanlige liv. Ut fra det hun visste om ham, og det var ikke mye, var denne Tempest-Vane-broren tøff og besluttsom, et prakteksemplar av en alfahann som ikke hadde tålmodighet med idioter. Han var kjent for å gå etter det han ville ha og ikke stoppe før han nådde målet sitt. Han var smart, mektig og skremmende.

«Sekretæren min har brukt formiddagen på å prøve å finne en blomsterdekoratør som kan ta en jobb på ranchen min før et brudefølge kommer på mandag formiddag. Han klarte ikke å finne en kjendis på kort varsel», sa Radd forretningsmessig.

Brin var ikke overrasket. Det var på slutten av våren, og det fuktige og dårlige Cape-været hadde forsvunnet til fordel for varme dager og kjøligere netter. Det var en travel tid, med arrangementer, fester og bryllup.

«Så ringte min sekretær sin sekretær, og hun foreslo deg.»

Velsignede Abby, tenkte Brin. «Du trenger en blomsterdekoratør?»

Radd sendte henne et prøv-å-følge-med-blikk. I tillegg til kjekk og veltrent var han arrogant også.

Flott.

Men hvis han tilbød henne arbeid, ville hun ta imot tilbudet. Alt hun trengte var en idé om hva klienten ønsket, blomstene – selvfølgelig – og utstyret. Hun var dyktig, hun trengte bare en sjanse til å bevise det. Og et oppdrag for en av Tempest-Vane-brødrene ville være en stor, skinnende gullstjerne på CV-en hennes.

Og som en bonus ville banken slutte å sende henne påminnelser om at kontoen nesten var tom.

«Jeg kan hjelpe deg», sa Brin og prøvde å ikke høres for ivrig ut. «Når skal jeg begynne, hvor skal jeg være, og hvor mye betaler du meg?»

«Nå, på Kagiso Ranch og tjuefem tusen dollar.»

Brin la hånden på Betsy for å støtte seg.

Jøss.

